Številka: 011-0003/2020

Datum: 10.06.2021

**OBČINSKI SVET**

**OBČINE PREVALJE**

**ZADEVA: Odgovori na pobude in vprašanja, podana na 19. redni seji Občinskega sveta Občine Prevalje dne 13.05.2021**

**Občinski svetnik, Štefan PERŠAK, je podal naslednja vprašanja:**

Zanima ga, kdaj se bo izvedlo redno spomladansko vzdrževanje občinskih cest (grediranje in peskanje).

***ODGOVOR: Župan na seji pojasni, da se je že začelo z grediranjem.***

Zanima ga tudi kdaj bo prevozna cesta Šentanelska reka – Polhov križ (proti Belšaku in Holmcu).

***ODGOVOR:* *Tajnik na seji pojasni da je na cesti proti Belšaku, kjer je zaprta, most tako poškodovan, da se je tabla prestavila pred most in bo sanirala predvidoma naslednji teden. Tudi za osebne avtomobile je most nevaren. Cesta kjer je sanacija plazu pa je že prijavljena v AJDO (odprava posledic po neurju). Ko bo Občina prejela sklep Ministrstva za okolje in prostor, bo takoj pristopila k sanaciji. Geomehanik si je ogledal teren in ugotovil, da cesta zaradi nevarnosti ponovnega zdrsa zemljine ni varna za promet.***

Zanima ga še, ali občina razmišlja o postavitvi e-polnilnice ter v čem je problem, da se tu ne naredi koraka naprej.

***ODGOVOR: Občina je v preteklosti že pripravila prijavo na omenjeni razpis. Razlog, da nismo pristopili k prijavi je bil v zelo skromnih kapacitetah brezplačnih »počasnih« polnilnic. »Počasne« polnilnice potrebujejo tudi 5 ur ali več za napolnitev avtomobilske baterije, kar pa ni sprejemljivo ne za voznike, ne s stališča zasedenosti parkirnega prostora. Tudi sosednje občine se soočajo z istim problemom, saj so polnilnice (pre)pogosto zasedene zaradi trajanja polnjenja. Razvoj na področju polnilnic gre v smeri povečanja kapacitete in znižanja cen. Občina spremlja tovrstne razpise in načrtuje postavitve le-teh, zainteresirana pa je predvsem za »hitre« polnilnice. Prav tako so za postavitve polnilnic zainteresirane tudi nekatera podjetja, ki se ukvarjajo s prodajo energentov.***

**Občinski svetnik, Ivan BACKOVIĆ, je podal naslednja vprašanja:**

Zanima ga, kako napredujeta projekta kolesarka na Poljani in kako Park Jezero.

***ODGOVOR: Župan na seji pojasni, da RS za zadrževalnik na Poljani že pripravlja popise, v septembru 2021 naj bi se začeli graditi suhi zadrževalnik. RRA Koroška pripravlja tudi IP in DIIP za Poljano, za celotno ureditev. Čaka se še soglasje za odvzem vode iz reke Meže. Glede kolesarke od Petrola do Poljane pove, da naj bi jo začeli delati poleti. Razpis je končan in izvajalec je že izbran. Glede projekta Park Jezero je v pripravi osnutek, za objekt Plezalni center pa se čaka na gradbeno dovoljenje in popise. Projekt je prijavljen za pridobitev sredstev Evropske komisije za odpravo posledic pandemije. Zaenkrat še ni informacij.***

Zanima ga tudi, kdaj bo začetek gradnje pri Sparu.

***ODGOVOR: Župan na seji pojasni, da so za dograditev centra Spar v pridobivanju gradbenega dovoljena, tako da bo sama gradnja stekla pozimi oziroma spomladi 2022.***

Zanima ga še, kdaj se bo asfaltirala celotna cesta Ob Meži.

***ODGOVOR: Župan na seji pojasni, da se bo Ob Meži asfaltiralo konec meseca maja 2021. Sedaj se izvaja odvodnjavanje.***

**Občinska svetnica, Marija ŠUŠEL, je podala naslednje opozorilo:**

Že tretjič opozarja, da cesta od kapelice proti Zagradu še ni sanirana, plaz jo uničuje, prav tako ograjo.

***ODGOVOR: Tajnik na seji pojasni, da je bil ogled narejen, rešitev pa je težja, ker je ograja preveč v brežini. Župan na seji pove, da se bo opravil ponoven pregled ceste.***

***Ograjo si je ogledal geomehanik, ki bo občini podal je ustrezno tehnično rešitev. Sanacija dela brežine in ponovna postavitev varovalne ograje bo izvedena v mesecu juniju 2021.***

**Občinski svetnik, Bernard PAČNIK je podal naslednji vprašanji:**

Zanima ga, kakšni so plani pri kanalizaciji skozi Trg, ker se le-ta večkrat zamaši.

***ODGOVOR: Na območju med Lekom in krožiščem pri Sparu se bo v sklopu projekta izgradnje kanalizacijskega sistema in čistilne naprave zgradil nov glavni kanalizacijski vod, ki bo nadomestil sedanjega, ki je za vso prispevno količino komunalnih odplak premalo dimenzioniran. Prepričani smo, da bo izgradnja novega kanala, ter ostali na novo zgrajen sistem s čistilno napravo pripomogel k izboljšanju stanja tudi na območju Trga Prevalje.***

***Glede na prakso pa se ne bo mogoče v celoti izogniti občasnim zamašitvam na posameznih hišnih priključkih, ki nastanejo zaradi nepravilne rabe. Kljub opozorilom občani v odtoke še vedno mečejo nerazgradljive robčke, plenice, higienske vložke in druge stvari, ki onemogočajo normalni pretok kanalizacijskih odplak.***

Zanima ga tudi, kako bodo urejeni obvozi, ko se bo delala cesta skozi Prevalje, in prosi, da se bo našla najbolj optimalna rešitev.

***ODGOVOR: Župan na seji pojasni, da se zaveda, da ne bo enostavno pri prometu skozi Prevalje. Tudi, če je obvoz na cesto Ob Meži, so še vedno tovornjaki na glavni cesti. VOC Celje, d.d. se je edini prijavil in ko bo situacija tako daleč, se bodo pogovorili, da bo čim manj kolon.***

**Občinski svetnik, Zdravko FAJMUT, je podal naslednji pobudi:**

Poda pobudo naj se preučijo možnosti za še kakšne ukrepe, ki bodo pomagali blažiti posledice Covid-19 oziroma, da se zapiše, da potrebe po takšnih ukrepih ni.

***ODGOVOR: Župan na seji pove, da sprejema pobudo glede ukrepov za blaženje posledic Covid-19.***

Poda pobudo tudi za dolgoročni plan razvojnih možnosti za gradnjo stanovanjskih blokov ali individualnih gradenj. Na Poljani za forma vivo je veliko prostora. Sedaj, ko je TAB kupil halo od Lek-a, bo več ljudi na Prevaljah.

***ODGOVOR:* *Občina Prevalje je glede na povpraševanje postala zelo zanimiva za priseljevanje zaradi urejene cestne infrastrukture (v izgradnji je kolesarka, kmalu se bodo začela dela na glavni cesti skozi Prevalje, s podelitvijo koncesije za ceste bo zgrajen »asfaltiran obroč«, ki bo dal nove možnosti tudi razvoju podeželja) in tudi druge infrastrukture (športni objekti, trgovine, gostinski lokali, kulturni in družabni prostori, zdravstveni dom, lekarna, …). Občina Prevalje bo ponovno preverila, kje so še potencialne prostorske možnosti za zazidavo.***

**Občinski svetnik, Bogdan PUPAVAC, je podal naslednji vprašanji:**

Zanima ga kako napredujejo bele lise.

***ODGOVOR: Župan na seji pojasni, da bo Telekom jeseni delal optiko po celotnih Prevaljah. Telekom bo lastnik odprtega omrežja, vsak pa si bo sam izbral ponudnika (Telemach, Telekom, A1, T2…). Glede belih lis pa bo septembra 2021 razpis. Sredstva za posamezno gospodinjstvo so dvignili na 3.500 EUR, kar je bistveno več kot je bilo prej.***

Zanima ga tudi, kdaj se bodo odpravile težave s košarkarskimi koši pri OŠ Franja Goloba Prevalje.

***ODGOVOR: Župan na seji pojasni, da so novi koši predvideni v rebalansu.***

Zanima ga še, zakaj so se obračunale obresti za prostore fizioterapije v Domu starejših samo do leta 2018; 2019 in 2020 pa ne.

***ODGOVOR: Župan na seji pojasni, da kupec za prostor fizioterapije je, ampak še potekajo pogovori. Če ne bo drugačnega dogovora, se bodo obresti pokrile iz prihodka morebitne prodaje.***

**Občina Prevalje je obveznost v višini glavnice 99.585,21 € poplačala od 27.9.2018 do 16.1.2019. Občina Prevalje je s plačilom pokrivala glavnico in posledično obresti ne tečejo več.**

**Občinska svetnica, Aleksandra SAŠA HORVAT, je podala naslednje vprašanje in pobudo:**

Zanima jo, kdaj se bo uredila pešpot na Holmec (dotrajan asfalt, zarjavele ograje, dotrajane in neuporabne klopi).

***ODGOVOR: Klopi so že popravljene, nov asfalt pa je predviden ob izgradnji nove kolesarke med Poljano in MP Holmec. Za ta odsek terminski plan še ni določen. Pešpot (košnja, luknje, ograje) bo občina še naprej vzdrževala v okviru rednega vzdrževanja javnih površin.***

Pove, da je na cesti Holmec – Belšak velika škoda na novem cestišču, v dolžini 50 m, nad kmetijo Betrih. Ob morebitnih nalivih lahko pride še dodatnih razpok. Zalivke so bile narejene, ampak cesta ob robu je znižana, pojavile so se luknje in razpoke.

***ODGOVOR: Župan na seji pojasni, da se bo pogledalo in opozorilo izvajalca.***

***Geomehanik bo opravil terenski ogled in predlagal ustrezno tehnično rešitev.***

Tajnik občine:

Danilo Vute, univ.dipl.politolog